Lars Barfoed (KF), 2012-02-02:
Det er jo sådan, at der er mange borgere, som gerne vil tage tog eller bus, hvis det er attraktivt at gøre det, hvis det er let at komme til det, og hvis det er fleksibelt at anvende den kollektive trafik.
Og det er jo også sådan, at det er nødvendigt at udbygge den kollektive trafik, simpelt hen for at forebygge den trængsel, der er ved mange storbyer, og forebygge, at den trængsel bliver endnu større i de kommende år.
For vi vil jo se en stigende trafik, efterhånden som den økonomiske aktivitet tager til i samfundet, og vækst vil der være på lang sigt.
Også derfor er det vigtigt at udbygge den kollektive trafik.
Sidst, men ikke mindst, er det jo også sådan, at transportsektoren skal bidrage til at forbedre vores miljø og forbedre klimaet.
Alle tre faktorer, altså det at sikre borgerne et frit valg med hensyn til at vælge fleksible transportformer, komme trængslen til livs og øge mobiliteten, især ved de større byer, og forbedre miljø og klima, er med til at understrege vigtigheden af, at vi udbygger den kollektive trafik i Danmark.
Det Konservative Folkeparti ønsker i modsætning til regeringen ikke at lave forbud og restriktioner og straffe borgere, som kører i bil.
Det synes vi er forkert, vi ønsker at understøtte borgernes frie valg.
Vi ønsker ikke betalingsringe rundt omkring byerne.
Regeringen starter nu med en betalingsmur omkring København og har formentlig i den kommende tid tænkt sig, det siger de godt nok ikke, men det kan man have en mistanke om, at fortsætte den tendens ved at lave nye betalingsringe rundt omkring andre byer, herunder også Aarhus.
For hvorfor egentlig stoppe ved København?
Hvis man har den idé, at man kan styre borgernes tilværelse og styre borgernes valg ved at lave forbud og restriktioner og betalingsmure, ja, så må den filosofi jo også gælde andre steder.
Den politik og den filosofi deler Det Konservative Folkeparti ikke, vi ønsker at styrke borgernes frihed, vi ønsker ikke at begrænse borgernes frihed, og vi ønsker, at folk får mulighed for at tage det positive valg at vælge den kollektive trafik, ved at der skabes attraktive muligheder, f.eks. ved at man fra statens side hjælper til med at udbygge letbaner ved de større byer.
Derfor synes Det Konservative Folkeparti, at det er et godt lovforslag, og vi har jo selv i VK-regeringen været med til at lave grundlaget for det lovforslag, der nu er på bordet, og derfor støtter vi det naturligvis.
Vi synes, det er fornuftigt, at staten går ind i det her anlægsselskab sammen med Aarhus Kommune og regionen for at få bygget en letbane ved Aarhus.
Så skal man jo være opmærksom på, at det er et anlægsselskab.
Når letbanen går i drift, skal der et driftsselskab til, og det er de lokale myndigheder, altså kommunen og regionen, der står for det.
Så er staten ude af det, for det er jo ret beset lokaltrafik, vi taler om, og derfor er det også noget, som i driftsfasen skal være kommunens og regionens ansvar.
Vi vil jo så i den kommende tid se projekter af lignende art ved Ring 3 rundt omkring København og formentlig også ved Odense og Aalborg, hvor der er letbaneprojekter, som er mere eller mindre i bearbejdning.
Også der er det rimeligt at staten går ind på tilsvarende vis.
Men det er vigtigt at understrege, at det er i anlægsfasen.
I driftsfasen må det være de lokale myndigheder, kommune og region, der står for at drive den lokale trafik.
Og det er kun i disse helt store byer, at det giver mening, at staten går ind i anlægsfasen.
Men altså et godt lovforslag, som Det Konservative Folkeparti kan støtte.